**Меморандум Удружења**

**(Назив, адреса, ПИБ, контакт подаци)**

**---------------------------------------------------------------**

**ЕТИЧКИ КОДЕКС**

**-АКТ О АНТИКОРУПЦИЈСКОЈ ПОЛИТИЦИ-**

Организације цивилног друштва у Србији све више теже да постану партнер другим секторима у креирању и развијању друштва и све више то јесте. Све веће јавно присуство и значај сектора, као и чињеница да се сектор финансира од јавних средстава, подразумевају и већу одговорност — грађанима и грађанкама, заједницама у којима радимо, друштву које покушавамо да променимо набоље.

Једна од најважнијих улога непрофитног сектора јесте и да буде нека врста корективног фактора у друштву, да указује на разлике између декларативних вредности и стварног понашања у оба друга сектора.

Овим кодексом утврђује се скуп вредности и принципа којих се у свом раду и остваривању циљева придржава и \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ .

(Назив Удружења)

**ОСНОВНЕ ПОСТАВКЕ**

**Друштвена промена и непрофитност**

Верујемо да је друштвена промена основа нашег рада. Идеје којима се водимо нису усмерене на личну корист, већ на добробит веће групе људи и друштва у целини.

**Поштовање људских права**

Верујемо да сви грађани и грађанке имају иста људска права. Подржавамо примену релевантних међународних докумената о људским правима, а посебно Европске конвенције о људским правима. Верујемо да друштво треба тежити да обезбеди равноправне могућности за све без обзира на пол, расну, етничку и верску припадност, социјално порекло И друштвени статус, образовање, старост, физичке и психичке способности, сексуалну оријентацију или било коју другу личну особину.

**Активизам**

Верујемо да свако има личну одговорност према друштву, што се одражава кроз активно залагање за вредности које поштујемо и деловање за друштвену промену какву желимо да постигнемо.

**Одговорност**

Као невладине и непрофитне организације одговорни смо за свој рад и резултате јавности, нашим корисницима и партнерима, заједницама у којима радимо.

**ПРИНЦИПИ РАДА**

**Независни смо**

Независни смо у одлучивању и остваривању својих циљева, активности и програма. Не прихватамо обавезе према било ком појединцу, организацији, институцији или политичкој партији уколико оне могу утицати на независност у одлучивању. Успостављамо процедуре и правила за рад који спречавају доношење одлука у нескладу с нашим вредностима или онима што не доприносе друштвеној промени коју желимо да постигнемо.

**Поштујемо закон**

Одговорни смо владавини закона у држави у којој радимо кроз поштовање закона, прописа и међународних уговора што се примењују у Србији. Уколико се не слажемо за законима, не кршимо их, већ активно делујемо да их променимо. Обезбедујемо највиши квалитет управљања Посвећени смо сталном унапређивању добре праксе у управљању нашим радом. Сматрамо да независна и волонтерска тела, попут управних и надзорних одбора, имају важну улогу у одлучивању и надгледању наших активности, рада и резултата. За чланове/чланице управе бирамо компетентне, одговорне и независне особе.

**Имамо јасну политику спречавања сукоба интереса**

Свесни смо да свако од нас може, у оквиру свакодневног посла, доћи у ситуације у којима се сукобљавају различити интереси. Улажемо напоре и успостављамо процедуре да све постојеће и потенцијалне сукобе интереса на време препознамо и спречимо, тј коригујемо тако да ни у једној ситуацији не нанесу штету организацији, нашим корисницима, партнерима и сарадницима.

**Наш рад је јаван**

Сматрамо да смо за свој рад одговорни грађанима и грађанкама Србије. Зато све аспекте свог рада чинимо доступним јавности – било да је реч о активностима,резултатима или финансијским средствима.

**Професионални смо у обављању активности**

Посвећени смо сталном унапређивању квалитета свог рада. Ангажујемо компетентне људе, ажурни смо, информисани и поштујемо принципе добре комуникације. Испуњавамо обећања и обавезе које преузимамо и не преузимамо обавезе за које нисмо сигурни да можемо да их испунимо.

**Принципијелни смо у прикупљању средстава**

При прикупљању средстава водимо рачуна о циљевима, програмима и реалним потребама и капацитетима организације. Зато аплицирамо само за средства и активности у складу с нашим циљевима и програмима и она која можемо компетентно и квалитетно да обављамо.

**Oднос према средствима која су нам поверена**

Односимо се одговорно према средствима која су нам поверена. Пажљиво управљамо финансијама и водимо рачуна како о ефикасности тако и о ефективности.

**Поштујемо људе који раде**

Поштујемо права својих чланова и интерна документа, правила и процедуре формирамо тако да су у складу с релевантним међународним и националним документима о поштовању људских права. Односимо се према члановима и волонтерима с поштовањем и достојанством, водимо рачуна о здрављу и социјалној сигурности, улажемо у њихов развој и омогућавамо да искористе потенцијале, трудимо се да адекватно наградимо њихов труд.

**Ценимо кориснике**

Према људима с којима радимо односимо се професионално, љубазно, пристојно и поштено, с поштовањем и достојанством. Имамо јасну комуникацију с њима и отворени смо у вези с тим шта можемо и шта не можемо да урадимо. Укључујемо те људе у одлуке које доносимо. Не правимо разлику међу њима без обзира на пол, расну, етничку и верску припадност, социјално порекло и друштвени статус, образовање, старост, физичке И психичке способности, сексуалну оријентацију или било коју другу личну особину. Успостављамо механизме који омогућавају корисницима да изразе критичко мишљење о нашем раду.

**Поштујемо принципе добре сарадње**

Са организацијама, институцијама и лицима с којима комуницирамо или сарађујемо руководимо се принципима узајамног уважавања и међусобног поштовања и толеранције. Уколико упућујемо критике на њихов рад, не употребљавамо увреде, лажи и клевете, а пре изрицања мишљења прикупимо све информације и уверимо се да су тачне. Посебно водимо рачуна о поштовању ових принципа приликом комуникације и сарадње с другим организацијама цивилног друштва. Пружамо активну подршку свим иницијативама цивилног друштва осим ако су у супротности с нашим вредностима и принципима.

 **М.П.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Потпис одговорног лица**